钦定古今图书集成/历象汇编/岁功典/第052卷 > 五丝续宝命赋 唐阙名
## 钦定古今图书集成/历象汇编/岁功典/第052卷 > 五丝续宝命赋 唐阙名

半夏生，木槿荣，时五月。鵙始鸣，楝叶结，彩丝襭。祭彼
三闾，蛟龙不窃。祭之水曰“汨罗”，祭之日曰“端午。”情既
本乎楚俗，奉又告乎寿缕。寿缕其娜，色丝五紽。色丝
何始，金闺之子。画嘉嚬于青蛾，发宜笑之皓齿。《国风》
既哀其窈窕，家事讵忘乎丝枲。别有恩从天上，飞入
宫中。二八春日，十五玉童。谁其尸之？奉𬞟藻于清庙。
何彼秾矣，司衣裳于圣躬。洎天子御𫄨之日，后妃献
茧之时。颜是渥丹，对回鸾之十字；手如振素，盘续命
之五丝。其五丝也，薰绿轻重，兰红浅深，皎皎而有莺
其领，采采而亦翠其衿。既比方而一色，又条畅乎数
寻。观其发齐万计，花柔四赩，宛委虬盘，张皇虹直。植
其鹭羽，杂之而夺其鲜；对彼凤毛，久之而寡其色。别
有金华别殿，钩弋靓妆，褰开筐笥，贡奉君王。懿寿丝
之礼大，续宝命之天长。衮冕绂班，荣寿丝以成锦；游
缨锡美，比寿丝以无疆。错以五采，准日以符节也；综
以万绪，盈数以尊寿也。龙烂蛇伸，光气腾腾，以御邪
也；瑞等乾坤，拜启献也。汪濊霑止，其兵碎也；不待万
岁蟾蜍，其理疾也。岂藉单衣龙子。四海销夭札之疠。
百姓登仁寿之祉。微臣敢问天宝之建元。则曰《甘露》
黄龙之年纪。

“五日望” ，《采拾　　　　　　　　梁》·王筠

裁缝逗早夏，点画守初晨。绡纨既妍媚，脂粉亦香新。
长丝表良节，命缕应嘉辰。结芦同楚客，采艾异诗人。
折花竞鲜彩，拭露染芳津。含娇起斜盼，敛笑动微嚬。
献珰依洛浦，怀珮似江滨。须待恩光接，中夜奉衣巾。